PTA-vrou en baba word vermisHes-Mari en Sebstian Williams Hes-Mari Williams, ŉ 28-jarige vrou van Pretoria, en haar babaseuntjie Sebastian word al bykans ŉ maand lank vermis. Volgens Missing Children South Africa, ŉ nie-winsgewende organisasie wat hom daarop toespits om vermiste persone op te spoor, is Hes-Mari en Sebastian op 26 September vir die laaste keer by hul huis in Garsfontein gesien. Inligting oor die omstandighede van hul verdwyning is nog skaars. Ao. Dave Miller, ŉ woordvoerder van die Garsfontein-polisie, het Dinsdag aan Maroela Media gesê die ondersoekbeampte het eers Dinsdag die saak ontvang en is tans besig met die ondersoek. Hes-Mari is 1.5m lank, klein gebou en weeg 55 kg. Sy het ŉ skoon gelaat en sproete. Sy het ŉ tatoeëermerk van ŉ Chinese-simbool op haar palm, en ŉ hart met haar seuntjie se naam op haar linker ribbekas. Sy het groen oë en kort swart hare. Na wat verneem word, is sy ŉ onderwyseres. Missing Children versoek mense om die plakkaat te versprei met die hoop dat hulle vinnig opgespoor kan word. Mense wat weet waar Hes-Mari haar bevind, kan die Garsfontein-polisiestasie by 012 470 4200 of Missing Children by 072 647 7464 bel. Lees die opvolgberig hier: PTA-ma en baba veilig opgespoor